Levítico 9
Aaronajj sacerdocio lurañanacapwa kallti
1Quimsakallko uru sarakatarusti, Moisesajj Aaronampiru, wawanacapampiru, uqhamarac take jilïri jakenacampiruw jawsäna, 2ucat Aaronarojj saraquïna: “Jichhajj mä orko vaca kallu irpjjarum, uqhamaraqui mä orko ovejampi, ucanacasti jan cuna camacht'ata c'umara uywanacäñapawa, ucanacsti k'ala naqhantayatäñataqui sacrificiot Tatitur loktaraquim. 3Israelitanacarusti saraquim, jupanacajj mä cabrito churapjjaracpan jucha luräwita sacrificio loktañataqui, uqhamaraqui mä orko vacampi, mä ovejampi, ucanacasti mä maranïñapaquiwa, jan cuna camacht'ata c'umara uywanacaraqui, naqhantayat ofrenda loktatäñapataqui, 4uqhamaraqui mä orko vacampi, mä orko ovejampi Tatitun nayrakatapanjja qharinucuspan, sumancthapiñataqui sacrificiot loktata. Ucjjarusti granonacat waquichata ofrenda apanipjjaracpan, aceitempi chaptata, jichhürusti Tatituw jumanacaru uñstapjjätam uca laycu” sasa.
5Israelitanacasti, cuntejj Moisesajj siscatayna uqhamarjamaw Tatitumpi Jiquisiñ Carpäquis uca nayräjjaru apapjjäna, ucatsti take jakenacaw ucancapjjäna, jac'achasipjjaraquïna, ucanwa Tatitun nayrakatapan sayt'ata jicjjatasipjjaraquïna. 6Ucat Moisesajj saraqui: “Tatituw acjja arsuwayi, jichhajj phokhapjjam, ucatsti Tatituw jumanacarojj jach'a khanapampi uñstapjjätam” sasa.
7Moisesasti Aaronarojj saraquïnwa: “Altarar jac'achasinim, ucatsti cuntejj juchamata, sacrificio take nact'ayasin loktcäta uca loktaraquim, uqhamat juma pachpataqui juchat pampachatäña jicjjatañamataqui, ucatsti take jakenacan ofrendanacapsti loktaraquim juchanacat pampachatäña catokañataqui, cunjämtejj Tatitojj sisctam uqhamarjama” sasa.
8Aaronasti altararu jac'achasisinjja, cuna orko vaca kalltejj juchapata loktañataqui irpancänjja ucwa qharinucuraqui. 9Ucjjarusti wawanacapajj wila apcatapjjaraquïna, Aaronasti uca wilampi luc'ananacapa juricht'asajja altaran wajjranacaparuw jawsuraquïna, ucata uca wila jilt'sti altar cayuruw warnokjjaraquïna. 10Ucjjarusti janc'aquiw altarjjaru nact'ayjjaraquïna take liq'inaca, maymurunaca, uqhamarac cawquïri uywatejj juchata sacrificio loktatäcän uca uywan liq'ipsa, cunjämtejj Tatitojj Moisesar siscatayna uqhamarjama phokhasa. 11Ucampisa aychampi, lip'ichimpjja campamentot ankäjjaruwa naqhantayanjjaraquïna.
12Aaronasti, cawquïri uywatejj takpacha naqhantayatäñataqui loktañataquïcäna uca uywa qharinucuraquïna, wawanacapasti wila apcatapjjaraquïna, uca wilampisti Aaronajj altararuwa patjjata, uqhamarac thiyanacata waraquiparaquïna. 13Ucjjarusti p'ekjja apjjaraquïnwa, uqhamarac uca loktata uywa qharinokatäcäna ucanacamppacha apapjjaraquïna, Aaronasti take ucanacjja altarjjaruw naqhantayjjaraquïna; 14ucjjarusti janc'aquiw jiphillanacampi, uqhamarac chhuchhullinacampi jarekjjaraquïna, ucsti altarjjaruw nact'ayjjaraquïna cunjämtejj maypacha uywa naqhantaycänjja uqhama.
15Aaronasti Israelitanacataquejj mä ofrenda loktaraquïna. Cuna cabritotejj marcan jucha luratapata loktatäcäna uca catusin qharinucuraquïna, ucat sacrificio loktaraquïna, cunjämtejj nayrakatajj mä ofrenda loktcänjja uqhama. 16Uca uywa sacrificiot loktasasti, naqhantayaraquïnwa cunjämarutejj satäcänjja uqhamaruw loktaraquïna. 17Ucat granonacat waquichata ofrenda loktaraquïna, uca loktäwita mä jach'i jach'tasinsti altarjjaruw nact'ayaraquïna, cuna sacrificionacatejj alwajj nact'ayatäcän take ucanacat sipana.
18Uqhamaraquiw Aaronajj qharinucuraquïna, cawquïri orko vacampi, orko ovejamptejj israelitanacajj irpanipcatayna sumancthapiñataqui sacrificiot loktañataqui ucanaca. Wawanacapaw uca wiljja catuyapjjaraquïna, ucat Aaronajj uca wiljja altar patjjaru, uqhamarac take toketa altararojj waraquiparaquïna. 19Uca quipcaraquiw wawanacapajj uca orko vacana uqhamaraqui uca orko ovejampina liq'inacapa, wich'inqha liq'inaca, jiphilla liq'inaca, maymurunaca, uqhamarac q'iwchjjancqui uca liq'inaca catuyjjapjjaraquïna, 20ucatsti uca liq'inacjja pechonacampi chica apnokjjapjjaraquïna. Ucatwa Aaronajj uca liq'inacjja altarjjaru nact'ayjjaraquïna, 21ucampisa pechonacampi, cupi lanqhu charanacampjja, aleka uñstayäwiqui luräna, cunjämatejj Tatitojj Moisesar siscatayna uqhamarjama.
22Aaronasti israelitanacjjaru amparapa lokjjatasaraquiw bendiciraquïna, jucha luratata, sacrificio loktatjjarusti, naqhantayatäñataqui loktäwi, uqhamaraqui sumancthapiñataqui loktäwinac churasinjja, jupajj altaratjja sarawayjjaraquïnwa. 23Ucatwa Moisesampi, Aaronampejj Tatitumpi Jiquisiña Carpäquisa ucaruw mantapjjäna, ucat mistunjjasinsti Israelitanacaruw bendicipjjaraquïna. Ucatwa Tatitojj take jakenacaru uñstaraquïna jach'a c'ajquiri khanapampi; 24Tatitun nayrakatapatsti ninaw mistuniraquïna, cawquïri uywatejj naqhantayatäñapäcäna, uqhamarac cuna liq'itejj altarjjan apnokatäcän take ucanacwa naqhantaraquïna.
Take ucanaca uñjasinsti, israelitanacajj takpachaniw cusisiñat wali arnakasipjjaraquïna, ucatsti paranacapampi oraker puriñcamaw alt'apjjaraquïna.
ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn